b'\n_START_ARTICLE_\nRachel McAdams\n_START_SECTION_\nZgodnje \xc5\xbeivljenje\n_START_PARAGRAPH_\nRachel Anne McAdams se je rodila v Londonu, Ontario, Kanada, vzgojena pa je bila v St. Thomasu. Njena mama, Sandra (rojena Gale), je medicinska sestra, njen o\xc4\x8de, Lance, pa je upokojen voznik tovornjaka in prodajalec pohi\xc5\xa1tva. Ima mlaj\xc5\xa1ega brata Daniela in mlaj\xc5\xa1o sestro Kayleen, ki je priznana kozmeti\xc4\x8darka mnogih zvezdnikov. \xc5\xa0olala se je na javni \xc5\xa1oli Myrtle, kasneje pa na kolid\xc5\xbeu Elgin. V u\xc4\x8denju ni u\xc5\xbeivala, a igrala je precej pomembno vlogo v dru\xc5\xbeabnem \xc5\xbeivljenju na kolid\xc5\xbeu. Poleg tega, da se je ukvarjala z najrazli\xc4\x8dnej\xc5\xa1imi \xc5\xa1porti, je bila tudi \xc4\x8dlanica svetovalnega centra za \xc5\xa1tudente, programa za prepre\xc4\x8devanje kriminala in dru\xc5\xa1tva za pomo\xc4\x8d vrstnikom. Med poletnimi po\xc4\x8ditnicami je tri leta delala v McDonaldsu._NEWLINE_Pri \xc5\xa1tirih letih se je Rachel McAdams pri\xc4\x8dela ukvarjati z umetnostnim drsanjem, a pri devetih je s tem nehala, saj se ni \xc5\xbeelela preseliti v Toronto, kjer bi morala nadaljevati s svojim u\xc4\x8denjem. Nato je drsanje postalo le \xc5\xa1e\xc2\xa0\xc2\xbbhobij.\xc2\xab Do osemnajstega leta se je redno udele\xc5\xbeevala raznih \xc5\xa1portnih tekmovanj in za svoje dose\xc5\xbeke prejela mnogo nagrad. Kasneje je \xc5\xa1port opustila, saj se je morala osredoto\xc4\x8diti na \xc5\xa1tudij._NEWLINE_Od dvanajstega leta dalje je Rachel McAdams igrala v londonskem otro\xc5\xa1kem gledali\xc5\xa1\xc4\x8du, nazadnje pa je za svoje delo prejela celo nagrado filmskega festivala drame Sears v Ontariu. Nameravala je \xc5\xa1tudirati kulturologijo, a jo je nato njen u\xc4\x8ditelj igranja prepri\xc4\x8dal, da je od\xc5\xa1la \xc5\xa1tudirati dramo, saj naj bi bila igralska kariera zanjo realna prihodnost. Vpisala se je na yor\xc5\xa1ko univerzo v Torontu in tam leta 2001 tudi diplomirala. Takrat je v prostem \xc4\x8dasu med drugim igrala v torontskem gledali\xc5\xa1\xc4\x8du Necessary Angels.\n_START_SECTION_\n2001\xe2\x80\x932003: Za\xc4\x8detek\n_START_PARAGRAPH_\nRachel McAdams je svoj prvi film, My Name is Tanino, posnela leta 2001. Leta 2002 je zaigrala vlogo najstnice Wendy Crewson v kanadskem filmu Popolna pita, za katerega si je prislu\xc5\xbeila nominacijo za nagrado Genie Award. Svoj prvi hollywoodski film, film Vro\xc4\x8da bejba, je posnela leta 2002, v njem pa je zaigrala zajedljivo srednje\xc5\xa1olko, ki z manj\xc5\xa1im kriminalcem zamenja telo. Kasneje je dejala, da je bil ta film\xc2\xa0\xc2\xbbizredno pomemben\xc2\xab\xc2\xa0za njeno kariero. Nato se je vrnila v Kanado, kjer je pri\xc4\x8dela igrati v dramedijski televizijski seriji Slings and Arrows.\n_START_SECTION_\n2004\xe2\x80\x932005: Preboj\n_START_PARAGRAPH_\nLeta 2004 je Rachel McAdams zaigrala v najstni\xc5\xa1ki komediji Zlobna dekleta, ki jo je napisala Tina Fey. Petindvajsetletnico so izbrali za igranje najstnice Regine George, malikovanega priljubljenega dekleta. Film Zlobna dekleta je bil finan\xc4\x8dno izredno uspe\xc5\xa1en v Zdru\xc5\xbeenih dr\xc5\xbeavah Amerike. Za njen nastop v filmu so Rachel McAdams kritiki v glavnem hvalili; novinar revije USA Today je, na primer, napisal, da je prava\xc2\xa0\xc2\xbbkomi\xc4\x8dna osve\xc5\xbeitev.\xc2\xab_NEWLINE_Kasneje leta 2004 je Rachel McAdams izdala film Bele\xc5\xbenica, filmsko upodobitev istoimenskega romana Nicholasa Sparksa. Skupaj z Ryanom Goslingom sta zaigrala par v \xc5\xa1tiridesetih letih prej\xc5\xa1njega stoletja, ki se zaradi spleta naklju\xc4\x8dij lo\xc4\x8di. Kljub\xc2\xa0\xc2\xbbosladni\xc2\xab\xc2\xa0zgodbi sta Rachel McAdams in Ryan Gosling filmske kritike s svojima nastopoma o\xc4\x8darala; novinar revije The New York Times je, na primer, napisal:\xc2\xa0\xc2\xbbNjuna nastopa sta bila tako spontana in energi\xc4\x8dna, da si se hitro poistovetil z nepremi\xc5\xa1ljenima ljubimcema, ki utele\xc5\xa1ata vso nedol\xc5\xbenost, ki je izginila iz \xc5\xbeivljenja ameri\xc5\xa1kih najstnikov. In va\xc5\xa1i dobri presoji navkljub vam priporo\xc4\x8dam, da ju pri tem vzpodbujate.\xc2\xab Rachel McAdams je bila tistega leta nominirana za skoraj ducat nagrad, ve\xc4\x8dinoma MTV-jeve nagrade in nagrade Teen Choice Awards._NEWLINE_Leta 2005 je zaigrala v treh filmih. V izredno uspe\xc5\xa1nem komi\xc4\x8dnem filmu z naslovom Lovca na dru\xc5\xbeice je upodobila Claire Cleary, h\xc4\x8derko vplivnega politika, v katero se zaljubi lik Owena Wilsona. Vodja kritikov revije The New York Times, Manohla Dargis, je menil, da je\xc2\xa0\xc2\xbbve\xc4\x8dina njenih likov neizpopolnjenih,\xc2\xab\xc2\xa0a da\xc2\xa0\xc2\xbbz vsakim novim filmom postaja bolj in bolj omamna.\xc2\xab_NEWLINE_Nato je Rachel McAdams poleg Cilliana Murphyja zaigrala v trilerju Wesa Cravena, No\xc4\x8dni let, ki govori o mladi \xc5\xbeenski, ki jo med no\xc4\x8dnim letom ugrabijo in vzamejo za talko. Novinarja revije Variety je njen nastop\xc2\xa0\xc2\xbbizredno navdu\xc5\xa1il,\xc2\xab filmski kritik Roger Ebert pa je menil, da\xc2\xa0\xc2\xbbtej vlogi doprinese ve\xc4\x8d verjetnosti in kredibilnosti, kot sem pri\xc4\x8dakoval; zaigra, ne da bi zares izdala svojo negotovost v tem \xc5\xbeanru. Njen nastop je \xc5\xa1e bolj\xc5\xa1i kot igranje romanti\xc4\x8dnih vlog.\xc2\xab_NEWLINE_Njen zadnji film, ki ga je izdala leta 2005, je bila dru\xc5\xbeinska komedija Nova v dru\xc5\xbeini, v katerem je zaigrala ob Diane Keaton, Sarah Jessici Parker, Lukeu Wilsonu in Claire Danes. Novinar revije The New York Times je menil, da\xc2\xa0\xc2\xbbgd\xc4\x8d. McAdams na ekranu pritegne tvojo pozornost in zaradi lastne simpati\xc4\x8dnosti ti postane v\xc5\xa1e\xc4\x8d, ne glede na zna\xc4\x8daj lika, ki ga igra.\xc2\xab\n_START_SECTION_\n2008\xe2\x80\x932009: Ponoven vzpon\n_START_PARAGRAPH_\nLeta 2008 je Rachel McAdams ponovno pri\xc4\x8dela delovati kot igralka, in sicer s snemanjem dveh ne prav uspe\xc5\xa1nih neodvisnih filmov. Film Married Life, v katerem so poleg nje zaigrali \xc5\xa1e Pierce Brosnan, Chris Cooper in Patricia Clarkson, je bil finan\xc4\x8dno izredno neuspe\xc5\xa1en, a kritiki so bili navdu\xc5\xa1eni nad njeno vrnitvijo. Novinar revije Entertainment Weekly je napisal, da je bil njen nastop\xc2\xa0\xc2\xbb\xc4\x8dudovit balzam za du\xc5\xa1o po dveletnem premoru.\xc2\xab_NEWLINE_Njen drugi film, ki ga je izdala leta 2008, je bil film, ki ga je re\xc5\xbeiral in napisal Neil Burger, naslovljen The Lucky Ones, zgodba o treh vojakih (upodobili so jih Michael Pe\xc3\xb1a, Tim Robbins in Mark L. Young), ki se bojujejo v Iraku, nato pa se vrnejo v Zdru\xc5\xbeene dr\xc5\xbeave Amerike. Tudi ta film je bil finan\xc4\x8dno neuspe\xc5\xa1en, a slednjemu tudi kritiki niso dodeljevali pozitivnih ocen. Kakorkoli \xc5\xbee, njen nastop je bil dele\xc5\xbeen hvale. Novinar revije The New York Times jo je ozna\xc4\x8dil za\xc2\xa0\xc2\xbbkot vedno polno pozitivnih presene\xc4\x8denj,\xc2\xab Roger Ebert pa je menil, da je njen nastop\xc2\xa0\xc2\xbbravno prav zrel za igralko njene starosti.\xc2\xab_NEWLINE_Leta 2009 je Rachel McAdams zaigrala v treh filmih. Prvi je bil politi\xc4\x8dni triler Kevina Macdonalda, film Dr\xc5\xbeavni\xc5\xa1ke igre, v katerem je zaigrala skupaj z Benom Affleckom, Helen Mirren, Jasonom Batemanom, Robin Wright Penn in Russellom Croweom. Za njen nastop v filmu so Rachel McAdams ponovno v glavnem hvalili; novinar revije Entertainment Weekly je, na primer, menil, da so jo\xc2\xa0\xc2\xbbizbrali za igranje zanjo popolnega lika.\xc2\xab Tudi film sam velja za enega izmed s strani kritikov najbolje sprejetih filmov v karieri Rachel McAdams; Roger Ebert ga je, na primer, opisal kot\xc2\xa0\xc2\xbbpameten in prebrisan triler.\xc2\xab\xc2\xa0Film Dr\xc5\xbeavni\xc5\xa1ke igre je bil tudi finan\xc4\x8dno izredno uspe\xc5\xa1en; do aprila 2011 naj bi po svetu zaslu\xc5\xbeil ve\xc4\x8d kot 91.445.389 $._NEWLINE_Njen drugi film, izdan leta 2009, je bil film \xc5\xbdena popotnika v \xc4\x8dasu, filmska upodobitev istoimenskega romana Audrey Niffenegger. Film je bil finan\xc4\x8dno izredno uspe\xc5\xa1en, a kritiki mu niso namenili veliko pozornosti. Peter Travers iz revije Rolling Stone je dejal:\xc2\xa0\xc2\xbbEnergi\xc4\x8dno Rachel McAdams in Erica Bano sem videl \xc5\xbee v marsikaterem filmu, a film \xc5\xbdena popotnika v \xc4\x8dasu je presegel vse.\xc2\xab_NEWLINE_Film Sherlock Holmes, ki ga je re\xc5\xbeiral Guy Ritchie, je bil njen zadnji film, izdan leta 2009 in do danes ostaja njen finan\xc4\x8dno najuspe\xc5\xa1nej\xc5\xa1i film, saj je bil osmi najbolje prodajani film leta 2009. V filmu je zaigrala Irene Adler, simpatijo Sherlocka Holmesa, ki ga je upodobil Robert Downey, Jr.. \xc4\x8ceprav so kritiki film v glavnem hvalili, pa njen nastop ni bil dele\xc5\xbeen pozitivnih ocen. Novinar revije Variety je, na primer, menil, da se njen lik ni\xc2\xa0\xc2\xbbdobro ujemal z zgodbo, zaradi \xc4\x8desar po navadi osupljiva gd\xc4\x8d. McAdams ni morala ustvariti veliko.\xc2\xab\n_START_SECTION_\n2010 - danes: Zdaj\xc5\xa1nja kariera\n_START_PARAGRAPH_\nFilm iz leta 2010, Jutranje veselje, je bila komedija o televizijski producentki, ki posku\xc5\xa1a izbolj\xc5\xa1ati jutranji program nekega kanala. Ta film naj bi bil prelomnica v njeni karieri, a komercialno ni bil preve\xc4\x8d uspe\xc5\xa1en. Njen nastop v filmu so kritiki izredno pohvalili. Kenneth Turan iz revije The Los Angeles Times je, na primer, dejal, da je\xc2\xa0\xc2\xbbsamo njen veli\xc4\x8dastni nastop popla\xc4\x8dal ogled filma,\xc2\xab Roger Ebert pa je menil, da je zaigrala\xc2\xa0\xc2\xbbtako simpati\xc4\x8dno glavno vlogo, kakr\xc5\xa1ne nismo videli \xc5\xbee vse od Amy Adams v filmu Junebug\xc2\xab\xc2\xa0v skrbno na\xc4\x8drtovanem\xc2\xa0\xc2\xbbrutinskem filmu.\xc2\xab_NEWLINE_Prvi film, ki ga je Rachel McAdams izdala leta 2011, je bil film Woodyja Allena, Polno\xc4\x8d v Parizu, ki se je premierno predvajal na filmskem festivalu v Cannesu leta 2011. V njem je ponovno zaigrala ob svojem soigralcu iz filma Lovca na dru\xc5\xbeice, Owenu Wilsonu. Woody Allen je vlogo Inez napisal prav zanjo, in sicer zato, ker jo je priporo\xc4\x8dila njena soigralka iz filma Nova v dru\xc5\xbeini, Diane Keaton. Film je postal najbolje prodajani film Woodyja Allena v Severni Ameriki. Nastop Rachel McAdams je bil dele\xc5\xbeen me\xc5\xa1anih ocen s strani filmskih kritikov. Novinar revije The Guardian je, na primer, napisal, da ima\xc2\xa0\xc2\xbbsladkost, ki te zasvoji in ki je bila opazna v filmu Lovci na dru\xc5\xbeice, a v tej ameri\xc5\xa1ki komediji upodobi neprepri\xc4\x8dljiv lik \xc5\xbeenske, ki \xc5\xbeeli osvojiti svojega mo\xc5\xa1kega,\xc2\xab novinar revije The Los Angeles Times pa je napisal, da je\xc2\xa0\xc2\xbbspreten lik tokrat do nje manj prijazen kot po navadi.\xc2\xab_NEWLINE_Njen drugi film, izdan leta 2011, je bilo nadaljevanje filma Sherlock Holmes, film Sherlock Holmes: A Game of Shadows, ki bo iz\xc5\xa1el 16. decembra 2011._NEWLINE_Leta 2012 bo Rachel McAdams izdala dva filma. Prvi, The Vow, bo romanti\xc4\x8dna drama s Channingom Tatumom, izdali pa ga bodo na valentinovo leta 2012. Drugi, ki je na za\xc4\x8detku nosil naslov The Burial, pa bo film, ki ga bo re\xc5\xbeiral Terrence Malick in za katerega se govori, da se bo premierno predvajal na filmskem festivalu v Cannesu. V romanti\xc4\x8dni drami naj bi zaigrala ljubimko Bena Afflecka, hkrati pa naj bi poleg njiju zaigrala \xc5\xa1e Javier Bardem in Rachel Weisz.\n_START_SECTION_\nZasebno \xc5\xbeivljenje\n_START_PARAGRAPH_\nRachel McAdams je imela skoraj \xc5\xa1tiriletno razmerje s kanadskim igralcem Ryanom Goslingom, ki se je pri\xc4\x8delo leta 2005 in kon\xc4\x8dalo leta 2008. Spoznala sta se leta 2003 na snemanju filma Bele\xc5\xbenica, a na za\xc4\x8detku sta imela bolj bojevito delovno razmerje. Po njunem razhodu jo je Ryan Gosling opisal kot\xc2\xa0\xc2\xbbeno izmed najve\xc4\x8djih ljubezni v [njegovem] \xc5\xbeivljenju.\xc2\xab_NEWLINE_Trenutno je v razmerju z vali\xc5\xbeanskim igralcem Michaelom Sheenom, ki ga je julija 2010 spoznala na snemanju filma Polno\xc4\x8d v Parizu._NEWLINE_Trenutno Rachel McAdams \xc5\xbeivi v Torontu, Ontario, Kanada, skupaj s svojim mlaj\xc5\xa1im bratom Danielom. Kakorkoli \xc5\xbee, zaradi dela je upravi\xc4\x8dena tudi do bivanja v Zdru\xc5\xbeenih dr\xc5\xbeavah Amerike._NEWLINE_Skupaj z dvema prijateljema vodi spletno stran, ki podpira okolju prijazen \xc5\xbeivljenjski slog, naslovljeno GreenIsSexy.org. Tudi sama je vegetarijanka.'